**РЕШЕНИЕ № ПВ – 103 – ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от БД ИБР Пловдив и РЗИ Пловдив

 **Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Изграждане на административно– учебна сграда “Ректорат- учебен корпус“ и дублетна система от тръбни кладенци“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в имот № 56784.506.1360 (УПИ I-506.1360, кв.652), административен адрес бул. „Дунав“ № 78, район Северен, гр. Пловдив.

**Възложител:** **„Висше училище по агробизнес и развитие на регионите“ (ВУАРР),** .

**Характеристика на инвестиционното предложение:**

Инвестиционното предложение предвижда в имот с площ 4921 кв.м, в който има съществуващи учебни сгради да се изгради нова сграда с функцията на учебен корпус- ректорат. В сградата са предвидени учебни зали и лаборатории за обучение на студентите, аула, конферентна зала, както и кабинети за преподаватели и ръководния състав.

За захранване на климатична система за отопление и охлаждане на новопроектираната сграда се предвижда изграждане на система от три броя тръбни кладенци- един черпещ и два нагнетателни, всеки с дълбочина 25м.

Водоснабдяването на обекта и отвеждането на отпадъчните води ще се осъществи от съществуващата мрежа на „ВиК“ ЕООД гр.Пловдив.

Обектът е с изградена пътна инфраструктура, която ще се използва за достъп до новото разширение към съществуващия корпус.

Инвестиционното предложение попада в обхвата на т.10, буква „б” и т.2, буква „г” от Приложение № 2 на Закона за опазване на околната среда (ДВ бр.91 /2002 год.) и чл.2, ал.1, т. 1 от Наредбата за ОС.

Имотът, предмет на инвестиционното предложение **не попада** в границите на защитени зони от мрежата „НАТУРА 2000” и в защитени територии, съгласно Закона за защитените територии. Най-близката защитена зона е BG0000578 „Река Марица” за опазване на природни местообитания и дивата флора и фауна, приета от МС с Решение № 122/02.03.2007г. (ДВ бр. 21/2007г.). Предвид местоположението, характера и мащаба на инвестиционното предложение, преценка за вероятната степен на отрицателно въздействие е, че не се очаква значително отрицателно въздействие върху защитената зона.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Предвижда се изграждане на монолитна пет етажна сграда със застроена площ 562.90 кв. м. и разгърната площ – 2659.13 кв. м, ситуирана в южната част на имота, от което не се очаква отрицателни въздействия върху компонентите на околната среда.

Предвидените три броя тръбни кладенци, попадащи в рамките на подземно водно тяло BG3G000000Q013 - Порови води в Кватернер – Горнотракийска низина ще бъдат изградени след получаване на разрешително за ползване на воден обект с изграждане на водовземно съоръжение за подземни води от БД ИБР-Пловдив.

* Всички дейности по време на реализацията на инвестиционното предложение ще се осъществяват единствено в границите на имота и няма да засягат прилежащите терени.
* Дискомфорт за околната среда е вероятен по време на строителните дейности, свързан предимно с повишени нива на шум и прах, който дискомфорт ще бъде локален, временен в рамките на разглежданата площадка.
* По време на строителните дейности ще се генерират различни по вид и количество отпадъци. Организацията по събирането и извозването на отпадъците от различно естество по време на строителството и експлоатацията, ще се извършва, съобразно нормативните изисквания на *Закона за управление на отпадъците.*
* При нормално изпълнение и спазване на всички изисквания за експлоатация на обекта, рискът от инциденти ще е минимален.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Обектът ще бъде разположен в урбанизирана зона и ще граничи с територии с обществено и жилищно застрояване.

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и извън границите на защитени територии, съгласно Закона за защитените територии.
* С реализацията на инвестиционното предложение не се засяга и не се очаква унищожаване, увреждане или влошаване състоянието на видове, предмет на опазване на най-близката защитена зона BG0000578 „Река Марица”.
* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

 **III. Способността за асимилация на екосистемата в естествената околна среда**:

* Реализирането и експлоатацията на инвестиционното предложение не е свързана с генериране на емисии и отпадъци, от които да се очаква наднормено замърсяване на околната среда.
* Характерът и капацитетът на инвестиционното предложение не предполагат значително изменение в ключови характеристики на околната среда.

 **IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на реализиране на инвестиционното предложение, е ограничен и локален в рамките на разглежданата площадка. Реализацията на инвестиционното предложение ще бъде извършена по класическите методи за подобен тип строителство. Предвид естеството на дейността предвидена в инвестиционното предложение, въздействията могат да се определят като локални, краткотрайни, временни и обратими.
* В резултат на осъществяване на дейността не се очаква замърсяване на подземните води, тъй като от дейността на обекта не се предвиждат технологични отпадъчни води.
* С писмо изх. № КД-04-209/24.06.2015г. БД ИБР Пловдив е дала заключение за допустимост на инвестиционното предложение от гледна точка на постигане целите на околната среда и мерките за постигане на добро състояние на водите, като е определила степента на въздействие върху водите и водните екосистеми, като незначителна.
* Във връзка с поискано становище,определящо степента на значимост на въздействието и риска за човешкото здраве, с писмо изх. № 4834/18.08.2015 г. РЗИ-Пловдив е определила липсата на здравен риск при осъществяване на инвестиционното предложение.

 **V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на община Пловдив и Район Северен, както и засегнатото население чрез обява във вестник. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 10.09.2015г.**

*Директор на РИОСВ - Пловдив*

 Съгласували: Изготвили: